Mikael Krasnovin mukaan kymmenen kilon paketissa on yli 500 euron arvosta retkeily- ja pyöräilyvarusteita. Paketti kävi Suomessa kaksi kertaa. Toisella kerralla se lähetettiin muutamassa tunnissa takaisin Turkkiin.

Vantaalainen Mikael Krasnov on turhautunut tilanteeseen. Hänen mukaansa Posti on yrittänyt pestä kätensä koko sotkusta. Kuvayhdistelmä: Henri Kärkkäinen / Lukijan kuva

Vantaalainen Mikael Krasnov pyöräili viime vuonna Suomesta Turkkiin, aina Iranin rajalle asti. Matkan päätteeksi hän antoi pyöränsä hyväntekeväisyyteen. Kaikki retkeily- ja pyöräilytarvikkeet eivät kuitenkaan mahtuneet miehen laukkuihin, joten hän lähetti noin kymmenen kiloa painavan laatikollisen tavaraa Suomeen Doğubayazıtin kaupungista Turkista.

Kaupungin vieressä Turkin korkein vuori Ararat kohoaa yli viiden kilometrin korkeuteen. Krasnovin mukaan kiipeilijät lähettävät paljon varusteita ulkomaille samasta kaupungista, josta hänkin pakettinsa lähetti. Postissa puhuttiin hyvää englantia.

– Olen aiemminkin lähettänyt paketteja Turkista Suomeen, ja ne ovat tulleet perille muutamassa viikossa, Krasnov kertoo.

Tällä kertaa hänellä ei ollut onni myötä. 27. syyskuuta vuonna 2018 lähetetty paketti ei ole vieläkään tullut perille. Aikaa on kulunut lähes vuosi ja Krasnovia harmittaa.

Hän on seurannut paketin matkaa 17Track-sivustolta ja postin sovelluksesta. Yli 500 euron arvosta tavaraa sisältävä paketti on käynyt Suomessa kahdesti, mutta sitä ei ole saatu toimitettua oikeaan osoitteeseen. Paketti on sen sijaan palautettu Turkkiin.

Paketti väärään kaupunkiin

Ensimmäisen kerran paketti kävi Suomessa viime vuoden syyskuun lopussa. Paketissa luki osoite Vantaalla, mutta jostain syystä paketti yritettiin toimittaa samannimiseen katuosoitteeseen Lahdessa.

– Koska kukaan ei hakenut pakettia, se lähettiin takaisin Turkkiin, Krasnov kertoo.

Hän itse alkoi kaipailla pakettia viime marraskuussa. Kun hän huomasi, että paketti on toimitettu takaisin Turkkiin, hän otti yhteyttä Postin asiakaspalveluun.

– Postista sanottiin, että olen lähettänyt paketin väärän osoitteeseen, mutta minulla on rahtikirja, jonka toinen osa on liimattu pakettiin. Siinä lukevat selkeästi vastaanottajan ja lähettäjän yhteystiedot sekä oikea osoite, Krasnov kertoo.

Hän sai myöhemmin Postista sähköpostia, jossa todetaan, että virhe on tapahtunut ja paketti on lajittelusta ohjattu noudettavaksi Lahden postista. Iltalehti on perehtynyt paketin seurantatietoihin ja Krasnovin ja Postin väliseen sähköpostiviestittelyyn.

Samaisessa sähköpostissa asiakaspalvelun Krasnoville antama ohje kuulostaa tyrmistyttävältä.

– Postista sanottiin, että minun pitää käydä lähettämässä pakettini uudestaan Turkista, Krasnov kertoo.

Asiakaspalvelija totesi lähettämässään sähköpostissa, että ”emme valitettavasti niin paljon yhteistyötä tee kohdemaiden kanssa, että sinne posteihin olisimme yhteydessä”.

– Olin raivoissani. Sanoin, ettei tämä voi mennä niin, että Posti tekee virheen ja pesee kätensä, Krasnov kertoo.

Hän työskentelee yrittäjänä ja joutui käyttämään paljon aikaa paketin kohtalon selvittämiseen. Postissa häntä pompoteltiin asiakaspalvelun, reklamaatioiden ja lähetysten seurannan välillä.

– Aina luvattiin ottaa muutaman päivän päästä yhteyttä, mutta mitään ei kuulunut. Sitten sama homma alkoi alusta. Parin viikon soittelun jälkeen päätin luovuttaa, enkä uskonut, että kuulen paketista enää mitään.

Muutama tunti Suomessa

Tämän vuoden toukokuussa Postista yllättäen soitettiin Krasnoville. Paketti oli paikannettu Turkissa ja se yritettäisiin saada Suomeen. Tänne paketti tulikin kesäkuun alussa. Seurantatietojen mukaan paketti oli Helsinki-Vantaalla reilut kolme tuntia, minkä jälkeen se lähti takaisin Turkkiin.

Krasnov oli jälleen yhteydessä Postiin.

– Vastaus oli, että he eivät voi tehdä mitään ja minun pitää ottaa yhteyttä Turkin postiin.

Krasnov palasi juuri Turkin-lomalta, jonka aikana hän yritti selvittää pakettinsa kohtaloa. Hänen mukaansa paikalliset postivirkailijat olivat kauhuissaan, kun näkivät paketin seurantatiedot.

– Yhteistä kieltä ei ollut ja Google Translatorilla mentiin. He olivat erittäin avuliaita.

Krasnov kuvailee Turkissa saamaansa palvelua sydämelliseksi. Hänet ohjattiin ottamaan yhteyttä oikeisiin henkilöihin ja eräs Turkin postin työntekijä on lähettänyt hänelle WhatsAppilla tietoja, kun paketin liikkeistä on selvinnyt jotain uutta.

– En ole koskaan saanut samanlaista palvelua Suomen postista, Krasnov sanoo.

Suomen posti on todennut paketin kadonneen ja maksanut Krasnoville 200 euron korvauksen. Turkin postin mukaan paketin pitäisi kuitenkin olla Suomessa.

Postin viestinnästä todetaan, että tapausta selvitellään.

– Posti pahoittelee asiakkaalle tapahtuneesta aiheutunutta harmia, viestinnästä kerrotaan sähköpostitse.